Lea (Musikerin)

D’ **Lea** (ìhra aigana Nàmma düet sa LEA schriiwa; * 9. Jüüli 1992 z’ Kassel àls *Lea-Marie Becker*) ìsch a diitscha Sangera un Liadermàchera.

## ìhr Laawa
D’ Lea ìsch d’ Tochter vu’ma Müüsiktherapöjt. Ìhra Àbitüür hàt sa àn dr Jacob-Grimm-Schüal z’ Kassel bschtànda. Ìm Àlter vu 15 Joohra hàt sa fànga-n-àà Videos mìt Pianopop bii YouTube veräffentliga — dàs hàt sa unter ìhrem Vornàmma Lea-Marie gmàcht. Ìhra Bàllàda *Wo ist die Liebe hin* vum Joohr 2007 ìsch fàscht dräi Millioona Mool glüagt worra (Schtànd Septamber 2022). Noh dr Schüalzitt z’ Kassel hàt sa a hàlb Joohr ìn Àrgentinia verbroocht un hàt därt ìn’ra Iirìchtung fìr Kìnder gschàfft. Dia Ärfàhrung hàt sìe bii dr Kùmpsizioon vum Liad *Für Hilde* schtàrk biiflusst. D’ Lea hàt Müüsik un Sùnderpedàgoogik z’ Hannover gschtudiart.

Ànna 2016 ìsch ìhr äärscht Àlbum *Vakuum* biim Label Four Music ärschììna. Ànna 2017 ìsch sa zem äärschta Mol uff Tour gànga. Doo drbii ìsch sa vum Schlààgziggschpììler Frederic Michel un vum Gitàrrìscht un Piànìscht Hannes Porombka beglaita worra; dr Michel ìsch àui Müüsiklaiter vum Tour gsìì. Ìm gliicha Joohr ìsch a Remix vum Liad *Wohin willst du?* ìn Zammaschàffa mìt’m diitscha DJ-Düatt Gestört aber GeiL bis uff Plàtz älf ìn da diitscha Sìnggelcharts ànakumma. ’S ìsch àui uff Plàtz 43 ìn Eeschtriich gsìì. Eewafàlls mìt Gestört aber GeiL hàt d’ Lea àm Liad *Be My Now* mìtgmàcht — ’s ìsch s’ Tìtelliad vu dr àchta Schtàffel vum *[[Der Bachelor|Bachelor]]* gsìì. S’ ìsch ìn dr Lea ìhr ainzig Liad uff Anglisch; àlla àndra Liader hàt sa uff Hoochdiitsch gsunga.

Àm 22. Jüüni 2018 hàt d’ Lea d’ Liad *Zu dir* veräffentligt — ’s ìsch d’ drìtta Sìnggel uff’m Àlbum *Zwischen meinen Zeilen* gsìì. S’ Liad ìsch bis àm Plàtz 54 ìn dr diitscha Sìnggelcharts ànakumma — bis zu doo ìsch dàs ìn dr Lea ìhra heechschta Plàtziarung gsìì. Ìn da Charts ìsch s’ Wark 21 Wucha làng blììwa. Ìm Janner 2020 ìsch d’ Sìnggel mìt ìwwer 200.000 Verkaif mìt’ra Guldiga Schàllplàtta-n-üsszaichent worra. Ìm Àuigscht 2018 ìsch s’ Liad *Immer wenn wir uns sehn* ärschììna, wo sa zamma mìt’m Schàuischpììler Aaron Hilmer fìr dr Film *Das schönste Mädchen der Welt* uffgnumma hàt. Ìm Septamber 2019 ìsch s’ Liad *110* üssagànga, wo sa zamma mìt’m Capital Bra un em Samra uffgnumma hàt. S’ Liad ìsch bis àm Plàtz Ains ìn da diitscha Sìnggelcharts glunga. Ìm saalwa Joohr hàt d’ Lea zamma mìt’m Max Raabe un em Pàlàscht-Orkäschter s’ Liad *Guten Tag, liebes Glück* fìr a Uffzaichnung vun MTV-Unplugged gsunga.

Ànna 2020 ìsch d’ Lea wahrend dr Sing-Off-Runda bii The Voice of Germany àls Gàschtcoach ìm Team vum Nico Santos z’ sah gsìì. D’rzüa hàt sa àn dr 7. Schtàffel vu Sing meinen Song – Das Tauschkonzert mìtgmàcht. Witterscht hàt sa àm Mark Forster siinera näija Sìnggel *Drei Uhr nachts* mìtgmàcht, wo-n-àm 9. Àwrìl 2021 ärschììna-n-ìsch. Dàs ìsch d’ äärschta gmainsààma-n-Uffnààhm vu da baida — dr Forster hàt àwwer vorhar s’ Liad *Zu Dir* fìr d’ Lea gschrììwa ghàà.

Ìm Mai 2020 ìsch ìn dr Lea ìhr drìtt Àlbum *Treppenhaus* veräffentligt worra. Ìm Nowamber 2021 ìsch s’ viart Àlbum üssagànga. Ànna 2021 ìsch d’ Lea d’ maischtgloosta Kìnschtlerinna uff Spotify ìn Diitschlànd gsìì.

Sitter 2018 labt d’ Lea z’ Berlin.

## ìhra Diskogràfii
; Àlba
* *Vakuum* (bii Four Music, 2016)
* *Zwischen meinen Zeilen* (bii Four Music, 2018)
* *Treppenhaus* (bii Four Music, 2020)
* *Fluss* (bii Four Music, 2021)

## Üsszaichnunga
### d’ Üsszaichnunga, wo sa bikumma hàt
* 2018: New Music Awards - Kàtegorii: „Durchstarter vum Joohr“
* 2019: Bravo Otto (Bronza) - Kàtegorii: „Sanger/a nàzionààl“
* 2019: Audi Generation Awards - Kàtegorii: „Müüsik Nàzionààl“
*2020: 1Live Krone - Kàtegorii: „Bäschta Kìnschtlera“
*2021: 1Live Krone - Kàtegorii: „Bäschta Kìnschtlera“

### wittera Nominiarunga
* 2018: Bambi - Kàtegorii: „Puplikums-Bambi: Näija Diitscha Müüsikschtar“
* 2019: 1Live Krone - Kàtegorii: „Bäschta Kìnschtlera“
* 2019: 1Live Krone - Kàtegorii: „Bäschta Sìnggel“ (*110*, zamma mìt’m Capital Bra un em Samra)
* 2020: Nickelodeon Kids’ Choice Awards - Kàtegorii: „Liablìngssanger/a: Diitschlànd, Schwiiz, Eeschtriich“
* 2020: Bravo Otto - Kàtegorii: „Sanger/a nàzionààl“
* 2020: MTV Europe Music Awards - Kàtegorii: „Bäscht Diitsch Wark“

## Weblìnks

* Ìn dr Lea ìhra offiziälla Websitta (hoochdiitsch)
* 
* d’ 
* d’ 
* d’ 
* d’ 

## Ainzelnoohwiisa